Ke’ng seo se tla re thušago go tseba kamoo re swanetšego go swara bana babo rena ba? Sa pele, gopola gore yo re swanetšego go mo nea letago ke Jehofa. (Kutollo 4:11) Sa bobedi, gopola gore le ge e le mo gobotse go hlompha bana babo rena ba le basadi ba bona, ga re nyake go ba swara eka ke batho ba go tuma. Ba nyaka go swarwa bjalo ka bana babo rena le dikgaetšedi. (Mateo 23:8) Sa boraro, gopola gore Jesu o itše: “Ka baka leo, dilo tšohle tše le nyakago batho ba le dira tšona, le lena le ba dire tšona.” (Mateo 7:12) Ge re ka gopola dilo tše, re tla bontšha gore re rata bana babo rena gomme ra se “dire tša go leša dihlong.” Ismael, yo a dulago Mexico, o ile a dira phetho ya go bala Beibele ka moka. Ge ngwaga o fela, o be a šetše a e badile gabedi, eupša ka morago a foufala. Ka morago ga mengwaga e itšego, Ángel, yo e lego Hlatse ya Jehofa, o ile a kopana le Ismael gomme a mmotša ka dikholofetšo tša Modimo. Ismael o be a fišegela go ithuta mo go oketšegilego, eupša o ile a re: “Nka se kgone go bala Beibele ka ge ke foufetše.”